Man se lyk langs pad in VS bly raaisel | Netwerk24
Man se lyk langs pad in VS bly raaisel
02 Julie 2021 16:06
Die polisie in die Vrystaat is op soek na die naasbestaandes van 'n man wie se lyk byna 'n maand gelede langs die N3-snelweg gevind is.
Kol. Thandi Mbambo, provinsiale polisiewoordvoerder, sê die polisie vra die publiek se hulp om die onbekende man se naasbestaandes op te spoor.
Die lyk, met geen sigbare beserings daaraan nie, is op 9 Junie langs die pad tussen Villiers en Warden gevind.
Mbambo sê die man het vermoedelik weens blootstelling aan die elemente gesterf.
"Dit is 'n swart man tussen die ouderdom van 30 en 35. Hy het 'n blou T-hemp, grys broek en kort rubberstewels gedra. Hy het geen tatoeëermerke of letsels aan sy lyf gehad nie."
• Mense met inligting kan AO Molovo Tsotetsi by 082 466 7749 kontak of die Stop Misdaad-nommer, 08600 10111. Inligting kan ook deur die MySAPS-app gestuur word.